Entisen Tuiran sivupaloaseman tulevaisuudesta keskustellaan. Kuva: Risto Rasila

Tuiran entisellä sivupaloasemalla eli entisellä saksalaisten upseerikerholla majailevat Tilaa Kulttuurille ry:n jäsenet kritisoivat Oulun kaupunginvaltuuston Juha Vuorion (ps.) blogikirjoitusta.

Vuorio totesi Kalevan Pohjoisen ääni -blogissaan, että saksalaisten alppijääkärien vuonna 1942 rakentamaan entiseen upseerikerhoon pitäisi sijoittaa Suomen sotahistoriaan liittyvää välineistöä ja Oulu sodassa kertovaa historiaa. Sotamuseon lisäksi tilaan sopisi Vuorion mielestä erilaisia maanpuolustusjärjestöjä mahdollisina käyttäjinä.



"Itse näen ongelmalliseksi jos tällaisia arvokkaita suojeltuja rakennuksia käyttävät ryhmät, jotka eivät useinkaan tiedä tai tunne rakennuksen kulttuurihistoriallista arvoa", Vuorio kommentoi blogissaan. Oulussa on aivan liikaa tuhoutunut arvokkaita vanhoja taloja, Vuorio heittää.

Tilaa Kulttuurille ry:n hallitus kiistää omassa blogikirjoituksessaan Vuorion väitteet. Tunnemme tilamme historian varsin hyvin, kulttuuriyhdistys kommentoi.

"Tuntuu pahalta että lukemattomia talkootunteja vaatinut tilan kulttuurikäyttöön saaminen kuitataan tylysti arvokiinteistön väärinkäytöksi", kulttuuriyhdistys toteaa

Yhdistys myöntää, että talo on monilta osin suurien remonttien tarpeessa.

"Talon vuokralaiset ovat maksaneet omasta pussistaan kaikki sen ylläpito- ja käyttökulut ja vuokraa kaupungille sen päälle, joten tämä on kaupungin taloudenkin kannalta ollut tehokasta ja järkevää toimintaa", yhdistys toteaa.

Entinen saksalaisten upseerikerho tuli myyntiin kesällä. Tarjoukset ovat parhaillaan Oulun yhdyskuntalautakunnalla arvioitavana.